EL
12.6.2023
Επίσημη Εφημερίδα της Ευρωπαϊκής Ένωσης
C 205/35
ΓΕΝΙΚΟ ΔΙΚΑΣΤΗΡΙΟ Απόφαση του Γενικού Δικαστηρίου της 8ης Μαρτίου 2023 — Campine και Campine Recycling κατά Επιτροπής (Υπόθεση T-94/20) (1) [Εξωσυμβατική ευθύνη – Ανταγωνισμός – Συμπράξεις – Αγορά της ανακυκλώσεως μπαταριών αυτοκινήτου – Απόφαση της Επιτροπής με την οποία διαπιστώνεται παράβαση του άρθρου 101 ΣΛΕΕ – Απόφαση του Γενικού Δικαστηρίου με την οποία ακυρώνεται εν μέρει η απόφαση της Επιτροπής και μειώνεται το ποσό του επιβληθέντος προστίμου – Άρνηση της Επιτροπής να καταβάλει τόκους υπερημερίας – Άρθρο 266 ΣΛΕΕ – Άρθρο 90, παράγραφος 4,του κατ’ εξουσιοδότηση κανονισμού (ΕE) 1268/2012 – Κατάφωρη παράβαση κανόνα δικαίου που απονέμει δικαιώματα σε ιδιώτες – Επιτόκιο υπερημερίας] (2023/C 205/39) Γλώσσα διαδικασίας: η αγγλική Διάδικοι Ενάγουσες: Campine (Beerse, Βέλγιο), Campine Recycling (Beerse) (εκπρόσωποι: C. Verdonck και B. Gielen, δικηγόροι) Εναγομένη: Ευρωπαϊκή Επιτροπή (εκπρόσωποι: P. Rossi, G. Wilms και L. Wildpanner)
Αντικείμενο Αγωγή με την οποία οι ενάγουσες ζητούν, δυνάμει του άρθρου 268 ΣΛΕΕ και του άρθρου 340, δεύτερο εδάφιο, ΣΛΕΕ, σε συνδυασμό με το άρθρο 266, δεύτερο εδάφιο, ΣΛΕΕ, αφενός, την καταβολή αποζημιώσεως προς αποκατάσταση της ζημίας που ισχυρίζονται ότι υπέστησαν λόγω της μη καταβολής από την Ευρωπαϊκή Επιτροπή των οφειλόμενων τόκων υπερημερίας κατόπιν της αποφάσεως της 7ης Νοεμβρίου 2019, Campine και Campine Recycling κατά Επιτροπής (T-240/17, μη δημοσιευθείσα, EU:T:2019:778), και, αφετέρου, την καταβολή τόκων υπερημερίας επί της εν λόγω αποζημιώσεως και, επικουρικώς, δυνάμει του άρθρου 263, τέταρτο εδάφιο, ΣΛΕΕ, την ακύρωση της αποφάσεως που περιλαμβάνεται στο έγγραφο της Επιτροπής της 13ης Ιανουαρίου 2020, ή, όλως επικουρικώς, της αποφάσεως που περιλαμβάνεται στο μήνυμα ηλεκτρονικού ταχυδρομείου της 10ης Δεκεμβρίου 2019, με την οποία το εν λόγω θεσμικό όργανο αρνήθηκε να τους καταβάλει τους προαναφερθέντες τόκους υπερημερίας, καθώς και την επιβολή στην Επιτροπή της υποχρεώσεως να καταβάλει αποζημίωση δυνάμει του 340 ΣΛΕΕ ή να θεσπίσει κατάλληλα μέτρα προκειμένου να συμμορφωθεί πλήρως προς την προαναφερθείσα απόφαση, σύμφωνα με τις επιταγές του άρθρου 266, πρώτο εδάφιο, ΣΛΕΕ.
Διατακτικό Το Γενικό Δικαστήριο αποφασίζει: 1) Η Ευρωπαϊκή Επιτροπή υποχρεούται να καταβάλει ποσόν ύψους 300 637,32 ευρώ στην Campine και στην Campine Recycling ως αποζημίωση.
2) Η αποζημίωση που μνημονεύεται στο σημείο 1 θα καταβληθεί πλέον τόκων υπερημερίας, από τις 11 Δεκεμβρίου 2019 έως την πλήρη εξόφληση, με το επιτόκιο που εφαρμόζει η Ευρωπαϊκή Κεντρική Τράπεζα (ΕΚΤ) στις κύριες πράξεις αναχρηματοδοτήσεώς της, προσαυξημένο κατά 3,5 ποσοστιαίες μονάδες.
3) Η Επιτροπή φέρει, πέραν των δικαστικών της εξόδων, και τα έξοδα στα οποία υποβλήθηκαν οι Campine και Campine Recycling.
(1)
EE C 137 της 27.4.2020.